(9)

ESRK ievainojamību novērtējums attiecībā uz Čehijas Republiku uzsver tālāk minēto. a) Mājokļu cenu pieaugums ir pārsniedzis mājsaimniecību ienākumu pieaugumu vidējā termiņā, un to nevar pilnībā pamatot ar mājsaimniecību parāda apkalpošanas spēju attīstību. Česká národní banka (CNB) aplēses liecina, ka sākot ar 2018. gada otro pusi, mājokļu cenas Čehijas Republikā bija pārmērīgi augstas par 10–15 %. Papildus ietekmei, ko rada cikliskie faktori, pastāv nozīmīgi strukturāli faktori, kas varētu būt veicinājuši šādas pārmērīgi augstas cenas. Jo īpaši topošā metropoles plāna Prāgā lēnā izstrāde un būvatļauju izsniegšanas kavēšanās arī var būt veicinājusi mājokļu piedāvājuma trūkumu, jo īpaši no kapitāla viedokļa. b) Pārmērīgi augstas mājokļu cenas, kas turpina pieaugt, apvienojumā ar mājokļu kredītu strauju pieaugumu un kreditēšanas standartu mīkstināšanu pēdējos gados ir palielinājusi hipotekāro kredītu iespējamos kredītzaudējumus nelabvēlīgu ekonomisko un finanšu apstākļu gadījumā vai nelabvēlīgas notikumu attīstības gadījumā mājokļu nekustamā īpašuma tirgū, tam tieši ietekmējot finanšu stabilitāti. Tāpat mājsaimniecību parāda sloga palielināšanās apvienojumā ar tādu mājsaimniecību skaita pieaugumu, kuras iespējams ir ievainojamas pret nelabvēlīgiem ekonomikas un finanšu apstākļiem vai nelabvēlīgu notikumu attīstību mājokļu nekustamo īpašumu tirgū, var izraisīt mājsaimniecību patēriņa samazinājumu ekonomikas vai finanšu satricinājuma gadījumā, kas varētu izraisīt sekundāro ietekmi, kura netieši ietekmētu finanšu stabilitāti. c) Mājokļu kredītu gada pieaugums ir bijis augsts vidējā termiņā. Pirms tika ieviestas ieteiktie kredīta/nodrošinājuma attiecības (LTV) rādītāja, parāda/ienākumu attiecības (DTI) rādītāja un parāda apkalpošanas/ienākumu attiecības (DTI) rādītāja ierobežojumi, mājokļu kredīta pieaugums bija saistīts ar kreditēšanas standartu mīkstināšanu, par ko liecina arvien lielāks tādu kredītu īpatsvars, kuriem ir augsts LTV rādītājs (vairāk nekā 80 % un 90 %), un tas, ka palielinās tādu kredītu īpatsvars, kuriem ir augsti DTI un DSTI rādītāji (attiecīgi vairāk nekā 8 % un 40 %). Šie kredīti tika izsniegti mājsaimniecībām, kuras var būt ievainojamas pret nelabvēlīgiem ekonomikas un finanšu apstākļiem. Turklāt tika izsniegta arvien lielāka daļa kredītu, kas apvienoja augstu LTV rādītāju ar augstu DTI vai DSTI rādītāju, tādējādi vēl vairāk palielinot ar šiem jaunajiem hipotekārajiem kredītiem saistīto kredītzaudējumu potenciālu. Lai gan tādu hipotekāro portfeļu vidējos riska svērumus, ko tur kredītiestādes Čehijas Republikā, kuras izmanto uz iekšējiem reitingiem balstītu metodi, var uzskatīt par salīdzinoši augstiem salīdzinājumā ar citām EEZ valstīm, šie riska svērumi ir samazinājušies. d) Lai gan mājsaimniecību parāda sloga līmeni Čehijas Republikā var uzskatīt par vidēju salīdzinājumā ar citām EEZ valstīm, tas ir palielinājies atbilstoši mājokļu kredītu pieaugumam. Neraugoties uz to, ka pēdējā laikā periodi, kuru laikā procentu likmes ir fiksētas, ir bijuši ilgāki, ievērojamu daļa jauno hipotekāro kredītu iepriekš tika izsniegti ar sākotnējo likmes fiksācijas periodu, kas ir mazāks par pieciem gadiem. Līdz ar to ievērojama daļa mājsaimniecību, kas saņēma jaunus hipotekāros kredītus, var saskarties ar grūtībām apkalpot savu parādu procentu likmes pieauguma gadījumā. e) Nelabvēlīgi ekonomiskie un finanšu apstākļi vai nelabvēlīga notikumu attīstība mājokļu nekustamo īpašumu tirgū var radīt riskus, kas izriet no dažām iepriekš minētajām ievainojamībām. Piemēram, samazinoties mājsaimniecību ienākumu pieaugumam vai palielinoties procentu likmēm, mājsaimniecībām ar lielu parāda slogu var būt grūtāk apkalpot savus kredītus. Ja šīs mājsaimniecības nepilda savas kredītu saistības un vienlaikus samazinās mājokļu cenas, tas var novest pie kredītzaudējumiem no hipotekārajiem kredītiem. Ņemot vērā iepriekšējo CNB (12) ieteikumu, kas attiecas uz kreditēšanas standartiem jauniem hipotekārajiem kredītiem, pašlaik ir sagaidāms, ka saistību neizpildes un tiešo kredītzaudējumu risks kredītiestādēm būs ierobežots. Turklāt, ņemot vērā tādu kredītiestāžu hipotekāro kredītu portfeļu relatīvi augsto vidējo riska svērumu, kuras izmanto uz iekšējiem reitingiem balstītu metodi, un relatīvi augsto Čehijas Republikas banku sektora kapitalizāciju, kredītiestādes var būt labā situācijā, lai absorbētu tiešos kredītriska satricinājumus saistībā ar mājokļu nekustamā īpašumu sektoru. Tomēr mājsaimniecībām joprojām var būt vajadzība pielāgot savu patēriņu, jo iespējami ienākumu vai neto labklājības samazinājumi var netieši ietekmēt finanšu stabilitāti. f) ESRK ņem vērā plašo ar aizņēmējiem saistīto makrouzraudzības pasākumu klāstu, kas mazina riskus, kuri saistīti ar mājokļu nekustamo īpašumu sektoru Čehijas Republikā. LTV rādītāja ierobežojumi ir vērsti uz to, lai novērstu tādu ievainojamību uzkrāšanos, kas saistītas ar jaunu hipotekāro kredītu izsniegšanu tirgū, kurā mājokļu cenas ir pārmērīgi augstas, tam potenciāli tieši ietekmējot finanšu stabilitāti. Turklāt DTI rādītāja un DSTI rādītāja ierobežojumu mērķis ir palielināt LTV rādītāja ierobežojuma efektivitāti, ierobežojot tādu jaunu kredītu izsniegšanu mājsaimniecībām, kuras, iespējams ir ievainojamas pret nelabvēlīgiem ekonomikas un finanšu apstākļiem un nelabvēlīgu notikumu attīstību mājokļu nekustamo īpašumu tirgū Čehijas Republikā. Kredīta sniedzējiem tiek ieteikts arī pārbaudīt debitoru spēju izturēt triecienus, kas saistīti ar palielinātām procentu likmēm vai samazinātu ienākumu līmeni. Lai palielinātu iestāžu noturību pret cikliskām ievainojamībām, CNB 2018. gadā arī palielināja pretciklisko kapitāla rezervju normu līdz 2 % (no 1,5 %), tam stājoties spēkā ar 2020. gada 1. jūliju. g) Tomēr pašreizējie ar aizņēmēju saistītie pasākumi ir ieviesti, pamatojoties uz CNB ieteikumu, kas nav juridiski saistošs, un nav tiesiskā regulējuma šo pasākumu aktivizēšanai, izmantojot juridiski saistošus aktus. Pašreizējo pasākumu efektivitāti nevar garantēt vidējā termiņā, un šajā periodā pārmērīgi augstas mājokļu cenas un hipotekārās kreditēšanas pieaugums var vēl vairāk palielināties. h) Tiek novērtēts, ka pašreizējā makroprudenciālās uzraudzības politika ir daļēji atbilstoša un daļēji pietiekama attiecībā uz iespējamo ievainojamību attīstību mājokļu nekustamā īpašuma sektorā Čehijas Republikā vidējā termiņā. Ir svarīgi, lai nacionālo iestāžu rīcībā būtu juridiski saistoši ar aizņēmēju saistīti pasākumi, kas nodrošina tām vajadzīgās pilnvaras iespējamo finanšu stabilitātes ievainojamību novēršanai, tostarp pilnvaras noteikt juridiski saistošus kredīta/nodrošinājuma attiecības ierobežojumus, kā arī parāda/ienākumu attiecības ierobežojumus vai parāda apkalpošanas/ienākumu attiecības ierobežojumus apvienojumā ar termiņa ierobežojumiem, ja tas nepieciešams saistībā ar jauniem mājokļa kredītiem. Tikai juridiski saistoši ar aizņēmēju saistīti pasākumi nodrošinātu, ka visi kredīta sniedzēji neatkarīgi no to veida un neatkarīgi no tā, vai tie ir vietējie vai ārvalstu kredīta sniedzēji, pilnībā atbilst spēkā esošajiem pasākumiem.